b'\n_START_ARTICLE_\nTuukrilaev\n_START_PARAGRAPH_\nTuukrilaev on veealuste t\xc3\xb6\xc3\xb6de ehk tuukrite tegevuse toetamiseks m\xc3\xb5eldud laev (abilaev).\n_START_SECTION_\nKirjeldus\n_START_PARAGRAPH_\nTuukrilaevad on v\xc3\xa4ikeste m\xc3\xb5\xc3\xb5tmetega (m\xc3\xa4rksa alla 50 m pikad) abilaevad. Tuukrilaeval on tavaliselt spetsiaalne trapp tuukrite vette liikumiseks ja sageli ka dekompressioonikamber ehk barokamber. Samuti kajutid tuukrite majutamiseks ja sukeldumiseks ettevalmistamiseks ning sukeldumisvarustuse hoiuks._NEWLINE_Avamerel ja ookeanil, mis j\xc3\xa4\xc3\xa4vad tuukrilaevade s\xc3\xb5idupiirkonnast v\xc3\xa4lja, kasutatakse sukeldumiste ja allveet\xc3\xb6\xc3\xb6de toetamiseks tavaliselt suuremaid uurimislaevu v\xc3\xb5i merep\xc3\xa4\xc3\xa4stelaevu, millel on tavaliselt samuti tuukriv\xc3\xb5imekus. Rannikul\xc3\xa4hedastes v\xc3\xb5i kitsaste faarvaatritega vetes ja reididel pole taoliste suurte laevade kasutus tuukrit\xc3\xb6\xc3\xb6deks ressursiliselt otstarbekas. V\xc3\xa4iksemates (n\xc3\xa4iteks alla 10 m) s\xc3\xbcgavustes, sadamates ja ranna l\xc3\xa4histel v\xc3\xb5i sisevetel v\xc3\xb5idakse tuukrit\xc3\xb6\xc3\xb6deks kasutada samas ka lihtsamaid ja \xc3\xb6konoomsemaid tuukrikaatreid v\xc3\xb5i tuukripaate.'